Pa gekap wat seun se geboortedatum wou veranderArgieffoto (Foto: reneeellisdesigns/Pixabay) Die pa van ŉ pasgebore babaseuntjie word veroordeel omdat hy sê hy het “die mag” om sy kind se geboortedatum te verander. Die man het hom na Reddit gewend om ander gebruikers se terugvoer te kry oor die voorval, maar hy het waarskynlik nie besef hoeveel negatiewe kommentaar hy sou uitlok nie. Hy het verduidelik hy en sy vrou se eerste kind is Oujaarsaand om 23:05 gebore. ŉ Verpleegster het hom gevra om ŉ vorm te voltooi om die kind se besonderhede aan te dui en toe hy by “datum en tyd van geboorte” kom, het hy besluit om dit aan te dui as 1 Januarie om 00:05, “want een uur se verskil is nie ŉ groot probleem nie”. Die verpleegster het egter gesê die besonderhede moet die presiese datum en tyd weerspieël en die twee het begin stry, omdat hy aangevoer het hy het die mag om dit te doen, omdat hy die kind se pa is. “Ek het met haar gestry en gesê sy maak ŉ berg van ŉ molshoop. Dit is onregverdig teenoor my seun, want hy het slegs een uur lank in 2020 geleef. Boonop was 2020 ŉ aaklige jaar en ek is dankbaar dit is uiteindelik verby en ek wil nie hê my seun moet daarmee vereenselwig word nie, so 2021 maak net meer sin.” Die verpleegster het egter verduidelik hy is besig met bedrog en dit is ŉ groot kwessie want dit is nie net ŉ uur nie, hy verander ook die datum. “Ek het vir haar gesê ek is sy pa en ek het ŉ sê en ek aanvaar volle aanspreeklikheid vir enigiets wat later sou gebeur. Sy het egter gesê dis nie hoe dit werk nie en dat die vorm nie aanvaar sou word nie, omdat dit vals inligting bevat.” Die man sê die verpleegster het toe nog persone, insluitend die pediater, by die gesprek betrek. “Hy het my geminag deur sy stem te verhef. Ek het vir hulle gesê ek is die ouer en ek het die mag. Hulle het uiteindelik die vorm gevat en wou nie toelaat dat ek dit invul nie. My vrou het gesê ek stel haar in die verleentheid en dat ek simpel is om ŉ groot kwessie daarvan te maak.” Volgens hom het sy familie ook van die voorval te hore gekom en hom ook veroordeel dat hy “hulle vreugde bederf” en dat hy spanning vir sy vrou veroorsaak. Sy broer stem egter saam dit is “belaglik” dat daar so groot fokus op ŉ spesifieke tyd geplaas word en bygevoeg die baba “is gebore in 2021 want hy het ŉ hele jaar om te leef, maar slegs een uur van 2020”. Gebruikers op Reddit het nie die man se mening ondersteun nie. Een persoon het geskryf: “As ŉ ouer het jy nie mag oor ruimte en tyd nie. [Jou seun] se geboortedatum en tyd is ŉ feit, dit is nie ŉ mening nie.” ŉ Tweede het skertsend bygevoeg: “Ek is in my 30’s, maar ek het die hele jaar om te leef. Beteken dit dus dat ek ook in 2021 gebore is?” Die man het later bygevoeg hy het sy pa en ŉ vriend in 2020 aan die dood afgestaan en hy wou net van die jaar vergeet. Nog ŉ gebruiker het wyse raad gehad: “Daar is heelwat aaklige dinge wat in 2020 met jou gebeur het, maar een goeie ding het ook gebeur. Jou seun is in 2020 gebore.”